JASIF ปันผลหน่วยละ 0.20 บาท กำหนดปิดสมุด 13 ส.ค.นี้
JASIF ปันผลหน่วยละ 0.20 บาท ปิดสมุด 13 ส.ค.จ่ายเงินปันผลในวันที่ 27 ส.ค.58
10 ส.ค. 2558

นายสุทธิพงศ์ พัวพันธ์ประเสริฐ รองกรรมการผู้จัดการ Real Estate &amp; Infrastructure Investment บลจ.บัวหลวง จำกัด เปิดเผยว่า กองทุนรวมโครงสร้างพื้นฐานบรอดแบรนด์อินเทอร์เน็ตจัสมิน หรือ JASIF จะจ่ายเงินปันผลครั้งที่ 2 จากผลการดำเนินงานระหว่าง 1 เมษายน 2558 ถึง 30 มิถุนายน 2558 ในอัตราหน่วยลงทุนละ 0.20 บาท หรือเป็นเงินรวมทั้งสิ้น 1,100 ล้านบาท โดยกำหนดปิดสมุดทะเบียน เพื่อกำหนดสิทธิรับปันผลในวันที่ 13 สิงหาคม 2558 ทั้งนี้จะจ่ายเงินปันผลได้ในวันที่ 27 สิงหาคม 2558
โดยมองว่าการลงทุนในกองทุนฯเวลานี้ เป็นอีกหนึ่งช่องทางที่น่าสนใจ สำหรับผู้สนใจลงทุนในระยะยาว โดยจะมีโอกาสได้รับผลตอบแทนอย่างต่อเนื่อง
“JASIF จ่ายเงินปันผลเป็นงวดที่สองแล้ว หลังจากจ่ายงวดแรกไปเมื่อ 27 พฤษภาคมที่ผ่านมา หน่วยลงทุนละ 0.11 บาท (จากผลการดำเนินงาน ระหว่างวันที่ 10 กุมภาพันธ์ 2558 ถึงวันที่ 31 มีนาคม 2558) รวมเป็น 0.31 บาทแล้ว โดยยังไม่รวมเงินลดทุนจดทะเบียนที่เราเตรียมจะจ่ายคืนแก่ผู้ลงทุนในปี 2558 อีกประมาณ 461 ล้านบาท สำหรับปี 2558* จากราคาเสนอขายที่ 10 บาท คาดว่าเงินที่นักลงทุนจะได้รับจะอยู่ที่ ประมาณ 9% โดยแบ่งเป็นเงินปันผล 8.2% และการจ่ายลดทุน 0.8% อันเนื่องจากสภาพคล่องส่วนเกินที่เกิดจากค่าเช่ารับล่วงหน้า” นายสุทธิพงศ์กล่าว
ทั้งนี้ อัตราการจ่ายคืน การจ่ายเงินปันผล และการทยอยจ่ายคืนเงินลงทุนด้วยการลดทุน มีสมมติฐานว่ากองทุนซื้อขายทรัพย์สินเส้นใยแก้วนำแสงในวันที่ 1 ธันวาคม 2557
 